title: "Agung Berig"
text: "De Agung Berig (\u00fc\u00fcb Indoneesk: Gunung Agung of Huuch Berig) as en aktiiwen ialberig \u00fc\u00fcb det indoneesk eilun Bali. De berig as 3142 m huuch an det huuchst heewing faan't eilun.\n\nHistoore\n\nDe letst \u00fctjbreeg faan 1963 an 1964 wiar det starkst eruptschuun faan en ialberig uun Indoneesien sant at \u00fctjbreeg faan de Kraktau Ialberig uun\u2019t juar 1883. Det begand 18. Febrewoore m\u00e4 letj eksploschuunen uun a kraater bi a toop. Letjet daar leeder lep en struum faan laawa \u00fctj a kraater deel uun nuurden, wat en lengde faan 7,5 km lingd.\n\nTu salew tidj reerd ham p\u00fc\u00fcroklastisk struumer deel a nuurdhing. 17. Marts kaam det tu\u2019n hard \u00fctjbreeg, huarbi en piiler faan eruptschuun schetsingwiis 19 hen tu 26 km huuch \u00fc\u00fcbstiigd. Eesk faan a ialberig ferdiald ham f\u00f6\u00f6raal tu a waast an nuurdwaast an wiar noch uun Jakarta efterwisboor, wat 1000 km widj faan a ialberig leit. P\u00fc\u00fcroklatisk struumer m\u00e4\u2019n lengde faan hen tu 14 km st\u00f6rtet ham deel at s\u00fc\u00fcd- an uasthing faan Agung; faan jo stoorew d\u00f6n miast lidj, diar deheer dai duadmaaget wurd. Auer dat at \u00fctjbreeg uun\u2019t rintidj \u00fc\u00fcb Bali fool, bildet ham kul an hiat struumer faan slober, wat Lahars het, wat tu\u2019t dial a eeg lingd. En naist, swaker \u00fctjbreeg 16. Mei hed en amanbi 20 km huuch piiler faan eruptschuun an widjer oofern tu\u2019t fulig. Uun Pura Besakih wurd 18. Mei d\u00f6n miast geb\u00fc\u00fcden faan\u2019t uunlaag faan a tempel faan en eerdbeewrin uunstaken maaget. Twesken Mei 1963 an Janewoore 1964 kaam det tu widjer, swaker eruptschuunen. At rintidj uun Nofember feruursaaget uflaagringen faan p\u00fc\u00fcroklastisk struumer jo tu reeren, m\u00e4\u2019t fulig, dat widjer Lahars \u00fc\u00fcbtreed.\n\nIndoneesien\nBerig uun Aasien\nTriid\u00fc\u00fcsener"